**Obchodná verejná súťaž**

**Výzva na podávanie návrhov na uzavretie zmluvy**

|  |
| --- |
| **podľa §281 - §288 zákona č. 513/1991 Zb. Obchodného zákonníka****v znení neskorších predpisov** |

**I.    Vyhlasovateľ**

Názov:                        **Dopravný podnik mesta Žiliny s.r.o.**Sídlo:                          Kvačalova 2, 011 40 Žilina
Obchodný register : Okresný súd Žilina, Oddiel: Sro, Vložka číslo: 3510/L IČO:                           36 007 099
IČ DPH:                    SK 2020447583

DIČ: 2020447583

Kontaktná osoba:       Ing. Peter Ďurkovský, oddelenie verejného obstarávania
Tel:                             +421 415660168
E-mail:                        peter.durkovsky@dpmz.sk

Identifikácia vyhlasovateľa: Dopravný podnik mesta Žiliny s.r.o. je podľa zákona č. 343/2015 Z. z. o verejnom obstarávaní a o zmene a doplnení niektorých zákonov obstarávateľ podľa § 9 ods. 1 písm. a), ktorý vykonáva vybrané činnosti ustanovené v § 9 ods. 6 a 7 cit. zákona.

(ďalej len „ vyhlasovateľ “)

**vyhlasuje obchodnú verejnú súťaž (ďalej len „súťaž“) na predkladanie návrhov na uzatvorenie zmluvy, ktorej predmetom je:**

**„Nákup čipových kariet“**

**II.   Vymedzenie predmetu požadovaného záväzku - predmet súťaže**

Predmetom súťaže je nákup čipových kariet a ich dodanie na adresu sídla vyhlasovateľa súťaže.

Spoločný slovník obstarávania (kód CPV): 31712113-5 Karty s integrovanými obvodmi

Predpokladaný počet obstarávaných čipových kariet počas celého obdobia trvania platnej a účinnej Rámcovej dohody uzavretej s jedným úspešným navrhovateľom je: 40 000 ks / 36 mesiacov.

Uvedený počet čipových kariet je len informatívny, vyhlasovateľ súťaže ho iba predpokladá a zároveň si v obchodno-zmluvných podmienkach vyhradzuje právo neodobrať od Predávajúceho toto celkové množstvo čipových kariet v priebehu trvania Rámcovej dohody, pokiaľ to vyplynie z potrieb vyhlasovateľa súťaže, t.j. Kupujúceho.

Opis a technická špecifikácia predmetu obchodnej verejnej súťaže je uvedená v ***Prílohe č. 1*** tejto Výzvy.

**Doplňujúce informácie:**

**Predpokladaná hodnota predmetu obchodnej verejnej súťaže:** 80 000,00 EUR bez DPH

**Financovanie predmetu súťaže:**

Obstarávateľ neposkytuje preddavky ani zálohové platby na realizovanie predmetu súťaže. Financovanie predmetu súťaže je z vlastných finančných prostriedkov vyhlasovateľa (obstarávateľa). Toto obstarávanie nie je nadlimitnou zákazkou v zmysle zákona 343/2015 Z. z. o verejnom obstarávaní a o zmene a doplnení niektorých zákonov (viď finančný limit pre nadlimitnú zákazku platný pre obstarávateľa).

Obstarávateľ realizuje toto obstarávanie postupom vyhlásenia obchodnej verejnej súťaže podľa § 281 - § 288 zákona č. 513/1991 Zb. (Obchodný zákonník v znení neskorších predpisov). Uvedený postup obstarávania zákon č. 343/ 2015 Z. z. neupravuje. Postup upravujú interné dokumenty obstarávateľa o obstarávaní tovarov, stavebných prác a služieb.

**Informácia o uzavretí zmluvy a k plneniu zmluvy:** Vyhlasovateľ uzavrie na predmet súťaže Rámcovú dohodu podľa § 409 a nasl. zákona č. 513/1991 Zb. (Obchodný zákonník v platnom znení) s jedným úspešným navrhovateľom na obdobie 36 mesiacov.

Podmienky plnenia Rámcovej dohody a dodania predmetu kúpy sú bližšie špecifikované v Prílohe č. 5 (Návrh Rámcovej dohody).

**Informácia k využitiu subdodávateľov pri plnení Rámcovej dohody:** vyhlasovateľ umožňuje navrhovateľom využiť subdodávateľov pri plnení Rámcovej dohody. Bližšie informácie sú uvedené v bode III.6) Výzvy a v návrhu Rámcovej dohody.

**Informácia k zábezpeke:** v tejto súťaži sa od navrhovateľov nevyžaduje zloženie zábezpeky.

**Informácia k predkladaniu vzoriek do súťaže:** vyhlasovateľ súťaže nepožaduje od navrhovateľov predkladanie vzoriek čipových kariet do obchodnej verejnej súťaže.

**Informácia o elektronickej aukcii:** v predmetnej súťaži sa nebude realizovať elektronická aukcia.

**Informácia o použití ekvivalentov v predloženom návrhu do súťaže:** v každom prípade, kde sú uvedené špecifikácie navrhovaných výrobkov, materiálov alebo zariadení (prípadne je použitý odkaz na konkrétnu značku, resp. výrobcu, pokiaľ nebolo možné predmet súťaže alebo jeho súčasť opísať dostatočne presne a zrozumiteľne a kde nie je zároveň uvedený odkaz vo forme slovného spojenia „alebo ekvivalentný“) platí, že **môže byť ponúknutý a bude akceptovaný aj iný ekvivalentný výrobok alebo materiál**, ak má porovnateľné kvalitatívne alebo výkonnostné charakteristiky ako tie, ktoré uviedol vyhlasovateľ súťaže.

Ak by navrhovateľ vyhodnotil, že opisom, ktorý je súčasťou tejto výzvy, by dochádzalo k znevýhodneniu alebo k vylúčeniu určitých navrhovateľov alebo výrobkov, alebo že tento predmet súťaže nie je opísaný dostatočne presne a zrozumiteľne, tak vo svojom návrhu môže navrhovateľ ponúknuť tovar plne funkčne ekvivalentný, ktorý spĺňa kvalitatívne požiadavky na rovnakej a/alebo vyššej úrovni, ako je uvedené v tejto Výzve na súťaž, túto skutočnosť však musí preukázať navrhovateľ.

**Informácia k obhliadke:** obhliadka sa nerealizuje.

Táto Výzva aj s prílohami je zverejnená v deň vyhlásenia súťaže na webovom sídle vyhlasovateľa: <http://www.dpmz.sk/obchodne-verejne-sutaze/>

**III. Obsah návrhu**

Navrhovateľ je povinný predložiť nasledovné dokumenty v listinnej forme (ak nižšie nie je uvedené inak):

**1)**Navrhovateľ predloží doklad – **Opis a technická špecifikácia predmetu obchodnej verejnej súťaže**, ktorý je ***Prílohou č. 1*** Výzvy na súťaž a zároveň je Prílohou č. 1 návrhu Rámcovej dohody. Navrhovateľ svojim podpisom potvrdí Prílohu č. 1 Výzvy (t.j. na konci formulára uvedie meno, priezvisko, podpis, miesto a dátum) a tento dokument predkladá do súťaže v listinnej forme vyhotovený ako originál alebo úradne overená kópia. Predkladá ho v počte 1 ks.

**2)**Navrhovateľ predloží doklad – **Identifikačné údaje navrhovateľa a návrh na plnenie kritérií**, ktorý je ***Prílohou č. 2*** Výzvy na súťaž a zároveň je Prílohou č. 2 návrhu Rámcovej dohody. Navrhovateľ v doklade vyplní údaje požadované v Tabuľke č. 1 a č. 2 (podľa predtlače), ponechá aktuálny status týkajúci sa platby DPH a ostatné statusy odstráni. Status týkajúci sa platby DPH musí byť zosúladený so statusom, ktorý navrhovateľ uvedie v Prílohe č. 5 /návrh Rámcovej dohody: Článok 4 bod (9)/. Navrhovateľ svojim podpisom potvrdí Prílohu č. 2 Výzvy (t.j. na konci formulára uvedie meno, priezvisko, podpis, miesto a dátum) a tento dokument predkladá do súťaže v listinnej forme vyhotovený ako originál alebo úradne overená kópia. Predkladá ho v počte 1 ks.

**3)Doklady** **preukazujúce osobné postavenie navrhovateľov:**

Navrhovateľ predloží:

**a)Čestné vyhlásenie** (potvrdené oprávnenou osobou navrhovateľa), že navrhovateľ nemá uložený zákaz účasti vo verejnom obstarávaní potvrdený konečným rozhodnutím v Slovenskej republike alebo v štáte sídla, miesta podnikania alebo obvyklého pobytu (v zmysle zákona 343/2015 Z. z.). Navrhovateľ použije formulár čestného vyhlásenia uvedený v ***Prílohe č. 3*** tejto Výzvy. Navrhovateľ svojim podpisom potvrdí Prílohu č. 3 Výzvy (t.j. na konci formulára uvedie meno, priezvisko, podpis, miesto a dátum) a tento dokument predkladá do súťaže v listinnej forme vyhotovený ako originál alebo úradne overená kópia. Predkladá ho v počte 1 ks. Pre hospodárske subjekty (navrhovateľov) so sídlom na území Slovenskej republiky aj so sídlom mimo územia Slovenskej republiky platí, že pokiaľ sú tieto subjekty zapísané v Zozname hospodárskych subjektov (podľa zákona Národnej Rady Slovenskej republiky č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov) a majú skutočnosť podľa § 32 ods. 1 písm. f) platne zapísanú podľa vyššie cit. zákona, tak tieto hospodárske subjekty (navrhovatelia) nepredkladajú doklad podľa bodu III.3) písm. a) tejto Výzvy a vyhlasovateľ súťaže si túto skutočnosť overí náhľadom do Zoznamu hospodárskych subjektov.

**b)Doklad o oprávnení poskytovať službu, dodávať tovar, resp. uskutočňovať stavebné práce** – Nakoľko navrhovateľ je oprávnený použiť údaje z informačných systémov verejnej správy podľa zákona č. 177/2018 Z. z. o niektorých opatreniach na znižovanie administratívnej záťaže využívaním informačných systémov verejnej správy a o zmene a doplnení niektorých zákonov v znení neskorších predpisov (zákon proti byrokracii), týmto oznamuje hospodárskym subjektom (navrhovateľom) so sídlom na území Slovenskej republiky, že v zmysle vyššie cit. zákona tieto subjekty nemusia predkladať požadovaný doklad podľa bodu III.3) písm. b) tejto Výzvy, nakoľko si ho vyhlasovateľ súťaže dokáže zabezpečiť a skutočnosti overiť v príslušnom informačnom systéme verejnej správy. Navrhovatelia so sídlom mimo územia Slovenskej republiky predkladajú doklad podľa bodu III.3) písm. b) tejto Výzvy (aktuálne platný výpis z obchodného alebo živnostenského registra, resp. ekvivalentného registra v krajine sídla navrhovateľa).

Predkladá sa originál dokladu alebo jeho úradne overená kópia v počte 1 ks.

Pre navrhovateľov so sídlom na území Slovenskej republiky aj so sídlom mimo územia Slovenskej republiky platí, že pokiaľ sú tieto subjekty zapísané v Zozname hospodárskych subjektov (podľa zákona Národnej Rady Slovenskej republiky č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov) a majú skutočnosť podľa § 32 ods. 1 písm. e) platne zapísanú podľa vyššie cit. zákona, tak tieto subjekty (navrhovatelia) nepredkladajú doklad podľa bodu III.3) písm. b) tejto Výzvy a obstarávateľ si túto skutočnosť overí náhľadom do Zoznamu hospodárskych subjektov.

**4)**Navrhovateľ predloží doklad – **Zoznam dodávok tovaru**, ktorý je ***Prílohou č. 4*** Výzvy na súťaž. Navrhovateľ v tomto doklade uvedie zoznam zrealizovaných dodávok čipových kariet Mifare DESFire za predchádzajúce tri roky odo dňa vyhlásenia tejto obchodnej verejnej súťaže na webovom sídle vyhlasovateľa, pričom v zozname bude preukázané dodanie minimálneho počtu 15 000 ks čipových kariet v súhrne za požadované obdobie s uvedením cien, lehôt dodania a odberateľov; dokladom je referencia, ak odberateľom bol verejný obstarávateľ alebo obstarávateľ (podľa zákona 343/2015 Z. z.). Navrhovateľ v zozname dodávok tovaru ku každej samostatnej dodávke čipových kariet uvedie meno, priezvisko, telefónne číslo a e-mailovú adresu kontaktnej osoby odberateľa, u ktorej si vyhlasovateľ súťaže môže v prípade potreby overiť predmetné dodávky čipových kariet. Navrhovateľ svojim podpisom potvrdí Prílohu č. 4 Výzvy (t.j. na konci formulára uvedie meno, priezvisko, podpis, miesto a dátum) a tento dokument predkladá do súťaže v listinnej forme vyhotovený ako originál alebo úradne overená kópia. Predkladá ho v počte 1 ks.

**5)**Navrhovateľ predloží doklad - **návrh Rámcovej dohody** v písomnej (listinnej) forme podľa platnej legislatívy Slovenskej republiky (Rámcová dohoda uzatvorená podľa § 409 a nasl. zákona č. 513/1991 Zb. - Obchodný zákonník v znení neskorších predpisov, ďalej aj ako „dohoda“).

Navrhovateľ použije ***Prílohu č. 5*** tejto Výzvy, ktorej obsahom je návrh Rámcovej dohody, do ktorej navrhovateľ vpíše všetky potrebné údaje podľa predtlače (miesta v texte označené podfarbením).

Návrh Rámcovej dohody obsahuje nasledovné prílohy:

Príloha č. 1: Opis a technická špecifikácia predmetu obchodnej verejnej súťaže

Príloha č. 2: Identifikačné údaje navrhovateľa a návrh na plnenie kritérií

(Navrhovateľ do súťaže predkladá iba po jednom vyhotovení z každého dokumentu Prílohy č. 1 a 2, t.j. nie duplicitne).

Návrh Rámcovej dohody sa predkladá do súťaže potvrdený podpisom osoby oprávnenej konať (podpisovať) za hospodársky subjekt s uvedením dátumu, miesta a predkladá sa v počte 1 ks ako originál alebo úradne overená kópia.

**!!! Upozornenie pre navrhovateľov: Navrhnutá cena v EUR bez DPH za 1 ks čipovej karty vyhotovenej podľa opisu a špecifikácie v Prílohe č. 1, ktorú uvedie navrhovateľ v Prílohe č. 2 a ktorá je zároveň Prílohou č. 2 Rámcovej dohody, je konečná a záväzná. Túto cenu nie je možné po uplynutí lehoty na predkladanie návrhov do súťaže viac meniť (smerom nahor, ani nadol).**

Znenie príslušných ustanovení v predloženom návrhu Rámcovej dohody (s výnimkou údajov o cene) môže byť v prípade potreby predmetom ďalšieho dojednania o definitívnej, konečnej podobe znenia Rámcovej dohody uzavretej s úspešným navrhovateľom. Doplnené ustanovenia do Rámcovej dohody však nesmú byť v rozpore s požiadavkami a podmienkami uvedenými vo Výzve na obchodnú verejnú súťaž a nesmú nijakým spôsobom znevýhodňovať vyhlasovateľa súťaže (t.j. Kupujúceho). Doplnením ustanovení do Rámcovej dohody resp. zmenou ustanovení v pôvodne predloženej Rámcovej dohode v etape po jej predložení v súťaži ale pred jej uzatvorením s úspešným navrhovateľom sa nesmie meniť charakter Rámcovej dohody a nemôže sa zároveň jednať o podstatné zmeny pôvodného znenia Rámcovej dohody.

Nakoľko sa vyššie uvedené týka iba úspešného navrhovateľa, vyhlasovateľ upozorňuje všetkých záujemcov a potenciálnych navrhovateľov, že do znenia predkladanej Rámcovej dohody nie je možné (tam, kde sa to od navrhovateľa nevyžaduje), svojvoľne dopĺňať ustanovenia a meniť ustanovenia uvedené v Rámcovej dohode. Pokiaľ vyhlasovateľ súťaže zistí takéto konanie navrhovateľa, vyhradzuje si v tejto Obchodnej verejnej súťaži právo nezaradiť návrh takéhoto navrhovateľa do vyhodnotenia návrhov na základe hodnotiaceho kritéria, ktoré je uvedené v bode V. tejto Výzvy.

**6)**Navrhovateľ predloží doklad – **Zoznam subdodávateľov**, ktorý je ***Prílohou č. 6*** Výzvy na súťaž. Vyhlasovateľ vyžaduje od navrhovateľov uviesť v dokumente navrhovaných subdodávateľov, predmety subdodávok a uviesť podiel plnenia predmetu Rámcovej dohody, ktorý má navrhovateľ v úmysle zadať subdodávateľom. Od subdodávateľov uvedených v zozname subdodávateľov a v návrhu Rámcovej dohody (ak je relevantné) sa nevyžaduje predloženie dokladov podľa bodu III.3) tejto Výzvy.

V návrhu Rámcovej dohody (Príloha č. 5 tejto Výzvy) sa nachádza Článok 6 s názvom Subdodávatelia, kde v bode (4) uvedie iba úspešný navrhovateľ údaje o subdodávateľoch, ktorým bude skutočne zadaný podiel z plnenia Rámcovej dohody. Úspešný navrhovateľ, t.j. budúci Predávajúci tieto informácie o subdodávateľoch uvedie najneskôr v čase uzavretia Rámcovej dohody, ak je relevantné.

Vyhlasovateľ upozorňuje, že zoznam subdodávateľov predkladá do súťaže každý navrhovateľ a to bez ohľadu na to, či bude alebo nebude využívať subdodávateľov pri plnení Rámcovej dohody.

Na konci Prílohy č. 6 navrhovateľ svojim podpisom potvrdí tento dokument (t.j. uvedie meno, priezvisko, podpis, miesto a dátum) a predkladá ho do súťaže v listinnej forme vyhotovený ako originál alebo úradne overená kópia. Predkladá ho v počte 1 ks.

**7)**Navrhovateľ predloží doklad – **Čestné vyhlásenie**, ktorý je ***Prílohou č. 7*** Výzvy na súťaž. Navrhovateľ v dokumente vyplní údaje požadované v texte Čestného vyhlásenia. Navrhovateľ svojim podpisom potvrdí Prílohu č. 7 Výzvy (t.j. na konci formulára uvedie meno, priezvisko, podpis, miesto a dátum) a tento dokument predkladá do súťaže v listinnej forme vyhotovený ako originál alebo úradne overená kópia. Predkladá ho v počte 1 ks.

**Informácia k podpisovaniu dokumentov predkladaných v návrhu:**

Dokumenty predkladané do tejto súťaže (na mieste, kde sa podpis požaduje) podpisuje za navrhovateľa zástupca/covia štatutárneho orgánu navrhovateľa, ktorí sú na tieto úkony oprávnení v zmysle informácií uvedených v obchodnom registri, živnostenskom registri alebo ekvivalentnom registri v štáte sídla navrhovateľa. Ak oprávnený/í zástupca/ovia štatutárneho orgánu písomne splnomocní/ia osobu na účely podpisovania dokumentov predkladaných do súťaže, alebo napr. okrem iného aj na podpísanie Rámcovej dohody, musí byť takéto splnomocnenie (originál alebo úradne overená kópia v listinnej forme) priložené k návrhu, ktorý predkladá navrhovateľ do súťaže. Zo splnomocnenia musí byť jednoznačne jasné, na aké úkony oprávnený/í štatutárny/i zástupca/zástupcovia splnomocnil/i konkrétnu osobu. Splnomocnenie musí mať úradne overené podpisy a predkladá sa ako originál alebo ako úradne overená kópia.

**IV.   Komunikácia a jazyk, v ktorom je navrhovateľ povinný predložiť návrh**

Návrh Rámcovej dohody a tiež ostatné dokumenty predložené do súťaže musia byť vyhotovené v štátnom jazyku, t.j. v slovenskom jazyku. Navrhovatelia so sídlom mimo územia Slovenskej republiky predložia dokumenty (okrem Prílohy č. 1 – 7 Výzvy) v pôvodnom jazyku ako aj ich úradný slovenský preklad. Výnimka platí pre dokumenty písané v českom jazyku.Tieto sú plne akceptované. Rovnako akceptovaný je aj úradný preklad dokumentov z pôvodného jazyka do českého jazyka.

**Forma komunikácie a spôsob výmeny informácií:**

-vysvetľovanie informácií uvedených vo Výzve a týkajúcich sa predmetu súťaže: e-mailom na adresu: peter.durkovsky@dpmz.sk a v kópii na adresu: zdenko.simala@dpmz.sk;

-predkladanie návrhov do súťaže (dokumenty podľa bodu III. Výzvy): **iba v listinnej forme na adresu vyhlasovateľa súťaže uvedenú v bode I. Výzvy (poštou, kuriérom, alebo osobným doručením na podateľňu vyhlasovateľa v pracovných dňoch pondelok – piatok, od 08:00 do 14:00 hod.);**

-vysvetľovanie informácií uvedených v dokumentoch navrhovateľa (ak bude relevantné): e-mailom;

-doručenie informácie o výsledku vyhodnotenia súťaže na adresu navrhovateľov: e-mailom na adresy všetkých navrhovateľov;

-oznámenie o posunutí lehôt v súťaži: e-mailom;

-komunikácia v ostatných veciach týkajúcich sa priebehu súťaže: písomná a to e-mailom.

**V.   Hodnotiace kritérium**

Vyhlasovateľ bude vyhodnocovať návrhy predložené navrhovateľmi do súťaže na základe najnižšej ceny.

Hodnotiacim kritériom pre túto súťaž je najnižšia **cena spolu v EUR bez DPH spolu za predpokladané odberové množstvo čipových kariet za obdobie 36 mesiacov.**

Navrhovateľ v Prílohe č. 2 Výzvy, ktorá je zároveň Prílohou č. 2 Rámcovej dohody, vyplní údaje v Tabuľkách č. 1 a č. 2 podľa predtlače.

**Pokyny k stanoveniu a uvádzaniu ceny:**

Ceny v EUR navrhovateľ uvádza v Tabuľke č. 2 po zaokrúhlení na tri desatinné miesta.

Navrhovateľ uvedie cenu za 1 ks čipovej karty (vyhotovená podľa opisu a špecifikácie v Prílohe č. 1) do stĺpca č. 1. Túto cenu prenásobí predpokladaným odberovým množstvom čipových kariet za obdobie 36 mesiacov, ktoré vyhlasovateľ uvádza v stĺpci č. 2. Následne navrhovateľ uvedie súčin hodnôt do stĺpca č. 3. Údaj uvedený v stĺpci č. 3 je hodnotiacim kritériom výberu úspešného uchádzača. Postup vyhodnotenia návrhov predložených do súťaže je uvedený v bode IX. Výzvy.

Ceny uvedené v Prílohe č. 2 (Tabuľka č. 2) – Návrh na plnenie kritérií budú stanovené v zmysle zákona Národnej Rady Slovenskej republiky (NR SR) č. 18/1996 Z. z. o cenách v znení neskorších predpisov a vyhlášky MF SR č. 87/1996 Z. z., ktorou sa vykonáva zákon NR SR č. 18/1996 Z. z. o cenách v znení neskorších predpisov.

Vyhlasovateľ súťaže je platiteľom dane z pridanej hodnoty (DPH) podľa legislatívy Slovenskej republiky.

**VI.  Spôsob a miesto podávania návrhov**

**1)Miesto doručenia návrhov**
Dopravný podnik mesta Žiliny s.r.o., Kvačalova 2, 011 40 Žilina

**2)Formálne náležitosti podávania návrhov**

Navrhovateľ predloží do súťaže dokumenty podľa bodu III. Výzvy vyhotovené písomne v listinnej forme a uložené v samostatnom uzavretom obale, ktorý musí obsahovať nasledovné údaje:

* adresu vyhlasovateľa: Dopravný podnik mesta Žiliny s.r.o., Kvačalova 2, 011 40 Žilina
* obchodné meno, adresu navrhovateľa
* označenie obalu: „**OBCHODNÁ VEREJNÁ SÚŤAŽ - NEOTVÁRAŤ**"

 označenie predmetu súťaže: **„Nákup čipových kariet“**

**3)Spôsob doručenia návrhov akceptovaný vyhlasovateľom**

* poštovou prepravou
* kuriérskou službou alebo ekvivalentnou doručovateľskou službou
* doručenie ponuky osobne na podateľňu vyhlasovateľa súťaže, 1. poschodie, v pracovné dni pondelok až piatok, v čase od 8,00 do 14,00 hod.

Pri zásielkach doručených poštovou prepravou, prípadne kuriérskou službou alebo ekvivalentnou doručovateľskou službou, je rozhodujúci moment fyzického doručenia návrhu do dispozičnej sféry vyhlasovateľa.

**VII.  Lehota na predkladanie návrhov**

Termín: **do 13.11.2020 v čase do 14,00 hod.**

Návrhy predložené po lehote na predkladanie návrhov nebude možné zahrnúť do obchodnej verejnej súťaže.
Predložené návrhy nemožno odvolať po uplynutí lehoty na predkladanie návrhov.

Návrhy predložené do súťaže ostávajú archivované ako súčasť dokumentácie k predmetnej obchodnej verejnej súťaži.

**VIII.   Lehota na vysvetľovanie**

Navrhovateľ môže požiadať vyhlasovateľa o písomné vysvetlenie podmienok zahrnutia návrhu do súťaže a to v termíne do 05.11.2020 (vrátane tohto dňa), e-mailom na adresu peter.durkovsky@dpmz.sk.

Odpoveď bude doručená e-mailom najneskôr do 06.11.2020 (vrátane tohto dňa). Otázka a odpoveď a tiež prípadné zmeny a doplnenia Výzvy budú zverejnené na webovom sídle vyhlasovateľa v sekcii verejné obstarávanie/obchodné verejné súťaže pri predmetnej súťaži. V zmysle princípov verejného obstarávania budú tieto informácie poskytnuté všetkým známym záujemcom/navrhovateľom.

**IX.   Vyhodnotenie návrhov predložených do súťaže**

Otváranie obálok s návrhmi predloženými do súťaže je neverejné a vykoná sa po uplynutí lehoty na predkladanie návrhov do súťaže.

Doručené návrhy budú vyhodnotené, či navrhovateľ splnil podmienky/požiadavky stanovené vyhlasovateľom na predmet súťaže a či navrhovateľ predložil všetky doklady požadované vyhlasovateľom vo Výzve. V prípade, že navrhovateľ splnil všetky stanovené podmienky/požiadavky vo Výzve a predložil všetky požadované doklady, bude jeho návrh predložený do súťaže vyhodnocovaný na základe hodnotiaceho kritéria (bližšie viď bod V. tejto Výzvy). Stanovené bude umiestnenie navrhovateľov v poradí a určený bude jeden úspešný navrhovateľ. Ak počas vyhodnotenia návrhov bude relevantné, vyhlasovateľ súťaže požiada navrhovateľa o vysvetlenie návrhu a určí primeranú lehotu na doručenie vysvetlenia.

Návrhy predložené do súťaže sa zoradia podľa výšky navrhnutej ceny v EUR bez DPH spolu za predpokladané odberové množstvo čipových kariet za obdobie 36 mesiacov a to od najnižšej ceny po najvyššiu cenu (vzostupne). Úspešným navrhovateľom (t.j. navrhovateľom na prvom mieste v poradí) sa stane ten navrhovateľ, ktorý uviedol vo svojom návrhu v porovnaní s ostatnými vyhodnocovanými návrhmi najnižšiu cenu v EUR bez DPH spolu za predpokladané odberové množstvo čipových kariet za obdobie 36 mesiacov.

Ostatným navrhovateľom, ktorí navrhli vyššiu cenu ako úspešný navrhovateľ, bude priradené umiestnenie v poradí vzostupným spôsobom a to podľa výšky ceny v EUR bez DPH spolu za predpokladané odberové množstvo čipových kariet za obdobie 36 mesiacov. Navrhovatelia, ktorí sa umiestnia na druhom a ďalších miestach v poradí, budú vyhodnotení ako neúspešní navrhovatelia. V prípade, že do súťaže predloží návrh iba jeden navrhovateľ, porovnávanie navrhnutých cien nebude v rámci vyhodnotenia realizované a vyhlasovateľ súťaže posúdi, či návrh takéhoto navrhovateľa príjme, alebo uplatní možnosť zrušenia súťaže na základe vyhradeného práva v bode XI. tejto Výzvy.

Vyhlasovateľ bezodkladne po vyhodnotení návrhov (najneskôr v termíne do 18.11.2020) oznámi informáciu o výsledku vyhodnotenia každému navrhovateľovi, ktorý predložil návrh do súťaže a informáciu o výsledku vyhodnotenia zverejní na svojom webovom sídle pri konkrétnej obchodnej verejnej súťaži. Priebeh obchodnej verejnej súťaže bude písomne zdokumentovaný a Záznam z vyhodnotenia uchováva vyhlasovateľ ako interný dokument v dokumentácii z realizovanej súťaže.

**X.  Lehota na uzavretie Rámcovej dohody**

Vyhlasovateľ súťaže predpokladá uzavretie Rámcovej dohody s úspešným navrhovateľom najneskôr do **20.11.2020**.

**XI. Vyhradené práva vyhlasovateľa obchodnej verejnej súťaže**

**1)**Zmeniť podmienky obchodnej verejnej súťaže alebo túto súťaž zrušiť v akejkoľvek fáze/etape od jej vyhlásenia po uzavretie Rámcovej dohody s úspešným navrhovateľom.

**2)**Zrušiť obchodnú verejnú súťaž, ak bol do súťaže predložený iba jeden návrh alebo súťaž zrušiť, ak ani jeden predložený návrh nezodpovedá súťažným podmienkam.

**3)**Zrušiť obchodnú verejnú súťaž v prípade, že sa podstatne zmenili okolnosti, za ktorých bola vyhlásená a nebolo možné ich predvídať.

**4)**Neprijať žiadny z návrhov v prípade doručenia návrhov s neúmerne vysokou cenou, ktorú vyhlasovateľ nemôže akceptovať alebo mu z iného dôvodu nevyhovujú.

**5)**V prípade, že navrhovateľ, ktorého návrh vyhlasovateľ vyhodnotil ako úspešný z predložených návrhov, z akéhokoľvek dôvodu odmietne uzavretie zmluvného vzťahu v lehote na uzavretie Rámcovej dohody (ak je stanovená), o čom písomne (listinnou formou) upovedomí vyhlasovateľa v lehote na uzavretie Rámcovej dohody, vyhlasovateľ môže vyzvať na uzavretie Rámcovej dohody navrhovateľa, ktorého návrh bol vyhodnotený ako druhý v poradí.

**6)**Vyhlasovateľ si vyhradzuje právo zrušiť túto obchodnú verejnú súťaž aj v prípade, ak na predmet súťaže**,** kde sa hodnotí cena spolu v EUR bez DPH spolu za predpokladané odberové množstvo čipových kariet za obdobie 36 mesiacov, boli predložené dve alebo viac rovnakých cien v EUR bez DPH, ktoré sú z hľadiska posudzovania v rámci vyhodnotenia na základe hodnotiaceho kritéria zároveň najnižšie spomedzi hodnotených ponúk.

***Upozornenie:***

-Navrhovatelia momentom predloženia svojho návrhu do súťaže akceptujú bez výhrad všetky podmienky a požiadavky vyhlasovateľa uvedené vo Výzve. Od navrhovateľa sa vyžaduje splnenie všetkých formálnych a obsahových náležitostí určených v tejto Výzve. Navrhovatelia zodpovedajú za správnosť a platnosť údajov v dokladoch, ktoré predkladajú do súťaže. V prípade, ak vyhlasovateľ súťaže zistí zo strany navrhovateľa porušenie alebo nesplnenie podmienok/požiadaviek uvedených v tejto Výzve, je vyhlasovateľ súťaže oprávnený takéhoto navrhovateľa vylúčiť zo súťaže.

-Navrhovatelia nemajú nárok na náhradu nákladov spojených s účasťou v súťaži.

**XII. Zoznam príloh Výzvy**

Príloha č. 1: Opis a technická špecifikácia predmetu obchodnej verejnej súťaže

Príloha č. 2: Identifikačné údaje navrhovateľa a návrh na plnenie kritérií

Príloha č. 3: Čestné vyhlásenie

Príloha č. 4: Zoznam dodávok tovaru

Príloha č. 5: Návrh Rámcovej dohody

Príloha č. 6: Zoznam subdodávateľov

Príloha č. 7: Čestné vyhlásenie

**Prílohy č. 1 až 7 sú zverejnené a k dispozícii na stiahnutie v elektronickej forme v editovateľnom formáte vyhotovenia na webovom sídle vyhlasovateľa v sekcii verejné obstarávanie / Obchodné verejné súťaže v prílohách pri súťaži s názvom: „Nákup čipových kariet“.**

**Dátum zverejnenia výzvy na webovom sídle vyhlasovateľa:** 30.10.2020

Vypracoval: Ing. Peter Ďurkovský, vedúci odd. VO

Schválil: Ing. Ján Barienčík, PhD., konateľ a riaditeľ